als_Latn dik_Latn sag_Latn
Dorëzimin e koshereve bletarëve përfitues e ka bërë kryetari i Komunës së Podujevës, z. Agim Veliu, i cili i ka përgëzuar.
“Ne jemi të kënaqur që kemi krijuar mundësi për të subvencionuar fermerët tanë, në mënyrë që sado pak t’ua përmirësojmë kushtet dhe t’i motivojmë që ata të shtojnë numrin e shoqërive të bletëve dhe të rrisin prodhimin e mjaltit, duke ditur se ky është një produkt bujqësor shumë i shëndetshëm për njeriun. Përkrahja e jonë për fermerët llapjanë nuk ka munguar edhe më herët, kurse synimi i ynë është që kjo përkrahje të rritet edhe më shumë në vitet vijuese. Neve na gëzon fakti se bletarët tanë kanë interesim të madh për ta zgjeruar veprimtarinë e tyre”, tha kryetari Veliu.
Ndërkaq drejtori i Drejtorisë për Bujqësi, Pylltari dhe Zhvillim Rural, Vezir Januzi, tha se nga ky projekt po përfitojnë 60 bletarë nga 2 koshere bletësh të tipit LR (në tre kate, me korniza). Po ashtu bletarëve përfitues iu dhanë 360 fletë dylli dhe nga një uniformë komplete për mbrojtje nga thumbimi i bletëve, u shpreh Januzi.
“Vlera e këtij projekti kap shumën rreth 8.000 euro. Po ashtu brenda një kohe shumë të shkurtër nëpërmes Komisionit komunal do të përzgjedhim edhe përfituesit e 80 makinave mjelëse për fermerët llapjan”, tha Januzi.
Kriteri kryesor për përfitim nga ky subvencion ka qenë, që fermeri është dashur ti posedoj së paku 20 shoqëri bletësh. Kontribut të madh në këtë proces ka dhënë edhe Shoqata e Bletarëve Llapjan.
als_Latn als_Latn als_Latn als_Latn als_Latn